
B8‑0010/2015
Резолюция на Европейския парламент относно случая с двамата италиански морски пехотинци

(2015/2512(RSP))
Европейският парламент,
–
като взе предвид Договора за функционирането на Европейския съюз,

–
като взе предвид Хартата на основните права на Европейския съюз,

–
като взе предвид Конвенцията за защита на правата на човека и основните свободи и протоколите към нея,

–
като взе предвид Конвенцията на ООН по морско право,

–
като взе предвид Всеобщата декларация за правата на човека,

–
като взе предвид изявленията от 16 декември 2014 г. на заместник-председателя на Комисията/върховен представител на Съюза по въпросите на външните работи и политиката на сигурност Федерика Могерини,

–
като взе предвид всички изявления, направени от Комисията и от заместник-председателя/върховен представител във връзка със случая с италианските морски пехотинци Масимилиано Латоре и Салваторе Джироне,

–
като взе предвид член 123, параграф 2 от своя правилник,

А.
като има предвид, че на 15 февруари 2012 г. в зона, за която се предполага, че се намира в международни води, двама местни рибари бяха убити, а двама италиански служители на военноморските сили – Масимилиано Латоре и Салваторе Джироне, служещи на италианския петролен танкер „Енрика Лекси“, бяха арестувани; 

Б.
като има предвид, че на 12 септември 2014 Индия разреши на г-н Латоре да се завърне в Италия за четири месеца за медицинско лечение, след като е получил инсулт, докато е бил задържан; като има предвид, че на 6 януари 2015 г. г-н Латоре претърпя сърдечна операция и все още се нуждае от медицински грижи; като има предвид, че г-н Джироне понастоящем все още се намира в Индия;

В.
като има предвид, че италианският министър на външните работи, Паоло Джентилони, обяви спешното призоваване на италианския посланик в Индия за провеждане на консултации;

Г.
като има предвид, че двамата морски пехотинци бяха в Индийския океан за провеждане на операции за борба с пиратските действия в особен район, за който се счита, че е високорисков  поради действията на пиратите;

Д.
като отчита надеждността на италианските военноморски офицери, предвид това, че по време на задържането им двамата мъже доброволно се завърнаха в Индия след като получиха разрешение да пътуват до Италия, като по този начин отново показаха, че са на разположение на индийските органи; 

Е.
като има предвид, че трябва да се признае, че пиратството създава ситуации на голямо напрежение и огромен натиск за военните екипажи и структурите за защита;

1.
отново изразява дълбоката си загриженост във връзка с двама италиански военноморски офицери, които са граждани на ЕС, задържани в Индия от февруари 2012 г. насам;

2.
настоятелно призовава и двете държави, като се има предвид, че местоположението на италианския петролен танкер прави въпроса за юридическия суверенитет в случая спорен, да постигнат съгласие по делото, внесено в Постоянния арбитражен съд, създаден съгласно първата Хагска конференция по въпросите на мира, и следователно настоятелно призовава, съответният съд да разреши този случай във възможно най-кратки срокове;

3.
подчертава, че случаят следва да бъде разрешен в пълно съответствие с международното право, включително Конвенцията на ООН по морско право;

4.
изразява дълбока загриженост във връзка с правната несигурност около случая с двамата италиански морски пехотинци, които, три години по-късно, все още очакват да узнаят съдбата си;

5.
изразява съжаление във връзка със забавянето от страна на индийските органи в управлението на случая с двамата италиански морски пехотинци;

6.
възлага на своя председател да предаде настоящата резолюция на заместник-председателя на Комисията/върховен представител на Съюза по въпросите на външните работи и политиката на сигурност и на индийските и на италианските органи.

